Primátor
hlavného mesta Slovenskej republiky Bratislavy
vyhlasuje
úplné znenie všeobecne záväzného nariadenia hlavného mesta Slovenskej republiky Bratislavy č. 12/2001 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy, ako vyplýva zo zmien a doplnení vykonaných všeobecne záväzným nariadením č. 3/2002, nálezom Ústavného súdu Slovenskej republiky č. 86/2003 Z. z. a všeobecne záväzným nariadením č. 5/2004

Všeobecne záväzné nariadenie 
hlavného mesta Slovenskej republiky Bratislavy
č. 6/2004 
o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy 
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave, § 39 ods. 4 zákona č. 223/2001 Z. z. o odpadoch a o zmene a doplnení niektorých zákonov, § 4 ods. 3 písm. f) a g) zákona Slovenskej národnej rady č. 369/1990 Zb. o obecnom zriadení v znení neskorších predpisov a zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov ustanovuje:

§ 1
Predmet úpravy
Toto všeobecne záväzné nariadenie (ďalej len „nariadenie“) upravuje podrobnosti o nakladaní s komunálnymi odpadmi (ďalej len „komunálny odpad“) a s drobnými stavebnými odpadmi, najmä spôsob zberu a prepravy komunálneho odpadu, spôsob nakladania s jednotlivými zložkami triedeného komunálneho odpadu, vrátane starostlivosti o miesto určené na ukladanie a zneškodňovanie komunálneho odpadu na území hlavného mesta Slovenskej republiky Bratislavy (ďalej len „hlavné mesto“). Nariadenie ďalej upravuje práva a povinnosti pôvodcu komunálneho odpadu, povinnosti správcu nehnuteľnosti, povinnosti právnickej osoby a fyzickej osoby podnikajúcej na území hlavného mesta (ďalej len „podnikateľ“)1) a povinnosti oprávnenej osoby s cieľom chrániť životné prostredie, zdravie ľudí a dodržiavať čistotu na území hlavného mesta.

§ 2
Vymedzenie základných pojmov
(1) Systém zberu komunálneho odpadu (ďalej len „systém zberu“) je spôsob zberu a prepravy komunálneho odpadu, spôsob triedenia jednotlivých zložiek komunálneho odpadu, spôsob nakladania s drobnými stavebnými odpadmi, ako aj počet a typ zberných nádob, kontajnerov a určenie miest na ukladanie týchto odpadov za účelom ich zhodnotenia alebo zneškodnenia.
(2) Harmonogram separovaného zberu je určenie termínu, kedy zložky komunálneho odpadu a drobného stavebného odpadu možno uložiť na vyhradenom mieste. 
(3) Množstvový zber je zber komunálnych odpadov a drobných stavebných odpadov, pri ktorom ich pôvodca platí poplatok ustanovený podľa osobitného zákona1a) vo výške, ktorá je priamo úmerná množstvu týchto odpadov vyprodukovaných pôvodcom za daný čas.
(4) Zberná nádoba a kontajner sú typizované nádoby určené na ukladanie zložiek komunálneho odpadu, tiež veľkokapacitný kontajner a odpadkový kôš umiestnený na verejnom priestranstve, v ktorých sú zložky komunálneho odpadu prechodne zhromaždené do doby ich odvozu. 
(5) Stanovište zbernej nádoby alebo kontajnera (ďalej len „stanovište“) je miesto vyhradené na umiestnenie zbernej nádoby alebo kontajnera, ktoré vyhovuje hygienickým, estetickým a protipožiarnym požiadavkám.
(6) Komunálne odpady sú odpady z domácnosti vznikajúce na území hlavného mesta pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba-podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činnosti právnickej osoby alebo fyzickej osoby-podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp, alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce na území hlavného mesta pri čistení verejných komunikácií a priestranstiev, ktoré sú majetkom hlavného mesta alebo v správe hlavného mesta, a taktiež pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení.
(7) Zložka komunálnych odpadov je ich časť, ktorú možno mechanicky oddeliť a zaradiť ako samostatný druh odpadu. 
Oddelene separované zložky komunálneho odpadu sú
a)	vytriedené zložky komunálneho odpadu bez obsahu škodlivín, ako sú papier a lepenka, sklo, kovy, plasty, 
b)	odpad z domácností s obsahom škodlivín, ktoré svojimi nebezpečnými vlastnosťami znižujú možnosť zhodnotenia komunálneho odpadu, a ktoré svojím charakterom zapríčiňujú negatívne vplyvy pri nakladaní s nimi, napríklad oleje a tuky, farby, lepidlá, rozpúšťadlá, žiarivky a iný odpad obsahujúci ortuť, liečivá, batérie a akumulátory,
c)	biologicky rozložiteľný odpad zo zelene,
d)	iné komunálne odpady
1.	odpad z trhovísk, odpad z čistenia ulíc, kal zo septikov, 
2.	objemný odpad,
e)	zmesový komunálny odpad (zvyšok po vytriedení).
(8) Drobné stavebné odpady sú odpady zo stavebných úprav a udržiavacích prác vykonávaných fyzickou osobou,2) nepodnikateľom, napríklad tehly, keramika, sadrová stavebná hmota, sklo, drevo, kúsky betónu, kamene, výkopová zemina, na vykonanie ktorých sa nevyžaduje stavebné povolenie ani ohlasovacia povinnosť.
(9) Pôvodca komunálneho odpadu je každý, koho činnosťou komunálny odpad vzniká alebo ten, kto vykonáva úpravu, zmiešavanie alebo iné úkony s komunálnym odpadom, ak ich výsledkom je zmena povahy alebo zloženia týchto odpadov.
(10) Držiteľ odpadu je pôvodca odpadu alebo fyzická osoba alebo právnická osoba, u ktorej sa odpad nachádza.
(11) Správcom nehnuteľnosti pre
a)	rodinný dom3) je vlastník rodinného domu alebo správca na základe zmluvy s vlastníkom alebo na základe iného právneho úkonu,
b)	bytový dom4) alebo rodinný dom s nájomnými bytmi je 
1.	vlastník,
2.	správca pre nehnuteľnosti vo vlastníctve hlavného mesta alebo mestskej časti,

c)	bytový dom vo vlastníctve fyzických osôb a právnických osôb je spoločenstvo vlastníkov bytov a nebytových priestorov alebo správca,5) 
d)	bytový dom v spoluvlastníctve viacerých vlastníkov je správca alebo spoločenstvo určené na základe zmluvy alebo iného právneho úkonu, 
e)	ostatné budovy na bývanie6) je vlastník, správca na základe zmluvy s vlastníkom o výkone správy alebo iného právneho úkonu,
f)	priestor v bytovej budove slúžiacej na podnikateľské účely alebo iné ako podnikateľské účely je vlastník, nájomca alebo správca nehnuteľnosti, bytu alebo nebytového priestoru na základe zmluvy s vlastníkom alebo na základe iného právneho úkonu,
g)	nebytovú budovu7) je vlastník, nájomca alebo správca na základe zmluvy s vlastníkom alebo na základe iného právneho úkonu,
h)	inžiniersku stavbu8) je vlastník, nájomca alebo správca stavby na základe zmluvy s vlastníkom alebo na základe iného právneho úkonu,
i)	nehnuteľnosť slúžiacu na individuálnu rekreáciu (napríklad chata, chatová osada, byt, nebytový priestor, záhrada, záhradkárska osada) je vlastník alebo správca na základe zmluvy s vlastníkom o výkone správy alebo na základe iného právneho úkonu.
(12) Ak je nehnuteľnosť, byt alebo nebytový priestor v spoluvlastníctve viacerých vlastníkov, je správcom nehnuteľnosti zástupca alebo správca určený vlastníkmi. Ak si vlastníci neurčia zástupcu alebo správcu, určí správcu nehnuteľnosti hlavné mesto. Ak je vlastníkom štát alebo hlavné mesto, resp. mestská časť je správcom nehnuteľnosti správca.9)
(13) Oprávnená osoba je právnická osoba alebo fyzická osoba, ktorá má uzatvorenú s hlavným mestom zmluvu na vykonávanie zberu, prepravy, zhodnocovania alebo zneškodňovania komunálneho odpadu a drobných stavebných odpadov na území hlavného mesta. 
(14) Program odpadového hospodárstva komunálneho odpadu a drobných stavebných odpadov hlavného mesta SR Bratislavy je systémovo-koncepčný dokument, ktorý určuje koncepciu riešenia odpadového hospodárstva a spôsob nakladania s komunálnym odpadom a drobnými stavebnými odpadmi na území hlavného mesta na plánované obdobie.

§ 3
Systém zberu, prepravy a zneškodňovania komunálneho odpadu 
(1) Na území hlavného mesta môže podnikať v oblasti nakladania s komunálnym odpadom a drobnými stavebnými odpadmi podnikateľ, ktorý má živnostenské oprávnenie a uzavrie zmluvu s hlavným mestom na nakladanie s komunálnym odpadom a drobnými stavebnými odpadmi.
(2) Hlavné mesto zavedením vhodného systému zberu komunálnych odpadov zabezpečuje 
a)	v spolupráci s mestskou časťou, príslušným hygienikom, správcom nehnuteľnosti a oprávnenou osobou schvaľovanie umiestnenia stanovišťa na umiestnenie zbernej nádoby alebo kontajnera, ktoré musí vyhovovať hygienickým, estetickým a protipožiarnym podmienkam s pevným základom a nesmie vytvárať prekážku na pozemnej komunikácii,10)
b)	zber, prepravu a zhodnotenie vytriedených zložiek komunálneho odpadu bez obsahu škodlivín,
c)	zber, prepravu, zhodnotenie alebo zneškodnenie odpadu z domácností s obsahom škodlivín, ktoré svojimi nebezpečnými vlastnosťami znižujú možnosť zhodnotenia komunálneho odpadu, a ktoré svojím charakterom zapríčiňujú negatívne vplyvy pri nakladaní s nimi,
d)	najmenej dvakrát do roka zber, prepravu objemných odpadov a drobných stavebných odpadov, za účelom ich zhodnotenia alebo zneškodnenia,10a)
e)	zber, prepravu a zneškodnenie zmesového komunálneho odpadu v spaľovni na komunálny odpad, 
f)	vyprázdňovanie a odvoz kalu zo septikov11) s výnimkou žúmp.
(3) Odvoz odpadu z parkov, vrátane odpadu z cintorínov, odpadu z trhovísk a z čistenia ulíc objednáva správca u oprávnenej osoby.
(4) Budovanie stanovíšť a  prestavba existujúcich stanovíšť musí vyhovovať základným požiadavkám na stavby podľa osobitného predpisu.12) Stavebník v kolaudačnom konaní požiada hlavné mesto o vyjadrenie k typu a umiestneniu zbernej nádoby, kontajnera a k intervalu odvozu odpadu.
(5) Zavedený systém zberu, prepravy, zhodnocovania a zneškodňovania komunálneho odpadu a drobných stavebných odpadov na území hlavného mesta je uvedený v prílohe č. 1 tohto nariadenia.
(6) Hlavné mesto prostredníctvom masovokomunikačných prostriedkov a internetovej stránky www.bratislava.sk priebežne informuje verejnosť, vydáva jedenkrát ročne zoznam oprávnených osôb a propagačnú brožúru o vyhradených miestach pre zhromažďovanie a zber zložiek komunálneho odpadu a drobných stavebných odpadov a o zmenách v systéme zberu.
(7) Hlavné mesto v spolupráci s mestskou časťou vypracováva harmonogram separovaného zberu, ktorý zverejňuje verejnosti spôsobom obvyklým.

§ 4
Počet a typ zberných nádob a kontajnerov a interval odvozu 
pre zmesový komunálny odpad a množstvový zber
(1) Typ, počet kontajnerov a zberných nádob na zmesový komunálny odpad a interval odvozu aj pre množstvový zber je pre:
a)	rodinný dom a bytové domy do 5 osôb najmenej 1 kus 110/120 l zbernej nádoby s intervalom odvozu minimálne jedenkrát za dva týždne, nad 5 osôb ekvivalentný počet 110/120 l zberných nádob, prípadne počet odvozov,
b)	bytový dom a ostatné budovy na bývanie do 10 osôb najmenej 1 kus 240 l zbernej nádoby s intervalom odvozu jedenkrát za týždeň, pre každých ďalších 10 osôb ekvivalentný počet zberných nádob alebo ekvivalentný interval odvozu, 
c)	bytový dom a ostatné budovy na bývanie, ak nie je zabezpečený separovaný zber papiera, skla a plastov, do 25 osôb najmenej 1 kus 1 100 l kontajner s intervalom odvozu jedenkrát za týždeň, pre každých ďalších 25 osôb sa upraví ekvivalentne počet kontajnerov, prípadne počet odvozov; v prípade zabezpečenia separovaného zberu do 30 osôb najmenej 1 kus 1 100 l kontajner s intervalom odvozu jedenkrát za týždeň, pre každých ďalších 30 osôb sa upraví ekvivalentne počet kontajnerov, prípadne počet odvozov, 
d)	nebytové budovy, nehnuteľnosti vo vlastníctve, správe fyzickej osoby alebo právnickej osoby, podnikajúcej na území hlavného mesta, ďalej spoločenstva, nadácie, združenia, neziskovej a mimovládnej organizácie, rozpočtovej organizácie, príspevkovej organizácie a organizácie obdobného charakteru sa upresní po dohode s oprávnenou osobou so súhlasom hlavného mesta v spolupráci s mestskou časťou na základe praktických skúseností a vyprodukovaného množstva komunálneho odpadu.
(2) Výber veľkosti zbernej nádoby je možný z týchto typov: 110 l, 120 l, 240 l a 1100 l; ak ide o pôvodcov komunálnych odpadov, ktorí sú spoluvlastníkmi nehnuteľnosti, alebo ak ide o bytový dom, výber veľkosti zbernej nádoby je možný len po dohode všetkých pôvodcov; ak sa títo nedohodnú, rozhodne hlavné mesto. 
(3) V závislosti od skutočne produkovaného množstva komunálneho odpadu alebo od predpokladaného množstva komunálneho odpadu môže správca nehnuteľnosti počet kontajnerov a zberných nádob a interval odvozu upraviť po dohode s oprávnenou osobou odlišne.
(4) Pôvodca môže požiadať o modernejší a efektívnejší spôsob nakladania s komunálnym odpadom. Primátor môže dočasne umožniť zaradenie tohto spôsobu nakladania, najdlhšie však na dobu jedného roka. 

§ 5
Práva a povinnosti pôvodcu komunálneho odpadu 
(1) Pôvodca komunálneho odpadu má právo na:
a)	poskytnutie kontajnerov a zberných nádob v množstve a druhu zodpovedajúcom systému zberu,
b)	zber a pravidelný odvoz využiteľných zložiek podľa harmonogramu separovaného zberu,
c)	zber a odvoz objemného odpadu, drobných stavebných odpadov a oddelene vytriedených odpadov z domácností s obsahom škodlivín u oprávnenej osoby dvakrát do roka podľa harmonogramu separovaného zberu,
d)	zber a odvoz oddelene vytriedených odpadov z domácností s obsahom škodlivín do kontajnerov, zberných nádob a miest určených na zhromažďovanie podľa tohto nariadenia,
e)	zber, pravidelný odvoz a zneškodnenie zmesového komunálneho odpadu,
f)	označenie, údržbu kontajnera a zbernej nádoby, 
g)	náhradné plnenie oprávnenou osobou v prípade nedodržania jej povinností,
h)	informáciu o systéme zberu, harmonograme separovaného zberu, zberných miestach a zozname oprávnených osôb,
i)	vývoz kalu zo septikov.
(2) Pôvodca komunálneho odpadu je povinný:
a)	užívať zberné nádoby a kontajnery zodpovedajúce systému zberu,
b)	zapojiť sa do systému zberu na území hlavného mesta,
c)	triediť a zhromažďovať komunálny odpad na jeho jednotlivé zložky podľa § 2 ods. 7 ukladaním do vyhradených kontajnerov, zberných nádob, prípadne miest na to určených,
d)	prednostne vylúčiť zo zmesového komunálneho odpadu odpad z domácností s obsahom škodlivín podľa § 2 ods. 7 písm. b) a nakladať s ním v súlade s týmto nariadením,
e)	požiadať o odvoz a zneškodnenie objemného odpadu a drobných stavebných odpadov u oprávnenej osoby, pokiaľ ide o odvoz mimo harmonogramu triedeného zberu,
f)	zmesový komunálny odpad ako zvyšok po vytriedení zložiek komunálneho odpadu vkladať do kontajnerov a zberných nádob na to určených tak, aby sa dali uzavrieť a komunálny odpad z nich nevypadával a pri ich vyprázdňovaní neohrozil zdravie zamestnancov oprávnenej osoby,
g)	ukladať komunály odpad, napríklad ohorok z cigarety, plechovku, papierový odpad a podobne do odpadkových košov na to určených tak, aby nedochádzalo k jeho rozptýleniu po okolí,
h)	zabezpečiť za úhradu odvoz, zhodnotenie alebo zneškodnenie12a) odpadu zo záhrad a záhradkárskych osád, 
i)	neznečisťovať stanovište a okolie,
j)	neukladať do zberných nádob a kontajnerov na zmesový komunálny odpad horúci popol, uhynuté zvieratá,13) horľavý, výbušný odpad14) a odpad, ktorý by svojim zložením ohrozil zdravie zamestnancov oprávnenej osoby, 
k)	nepoškodzovať zbernú nádobu, kontajner, ich označenie a ponechať ich na stanovišti,
l)	nespaľovať ani inak neznehodnocovať odpad a jeho zložky v zbernej nádobe, kontajneri a na voľných plochách,
m)	správať sa tak, aby svojím konaním neznemožnil vykonanie pravidelného odvozu odpadu alebo nespôsobil narušenie systému zberu, 
n)	ohlásiť na magistrát hlavného mesta najneskôr do 15. dní skutočnosti vzniku, zmeny a zániku nároku na zapojenie sa do systému zberu,
o)	informovať hlavné mesto o množstve a druhoch komunálneho odpadu odovzdaných na využitie v domácnosti podľa osobitného predpisu.14a)
(3) Pôvodca, ktorý nie je účastníkom systému zberu je povinný sa prihlásiť na magistráte najneskôr do jedného mesiaca od nadobudnutia účinnosti tohto nariadenia, za účelom poskytnutia zbernej nádoby, kontajnera a zabezpečenia odvozu a zhodnotenia alebo zneškodnenia komunálneho odpadu.
(4) Ak pôvodca odpadu uloží do zbernej nádoby alebo kontajnera odpad v rozpore s § 3 a § 5 ods. 2 písm. j), oprávnená osoba dočasne nevykoná odvoz a upozorní hlavné mesto.
(5) Ak vlastník, správca alebo nájomca nehnuteľnosti zistí, že na jeho nehnuteľnosti bol umiestnený odpad v rozpore so zákonom o odpadoch, je povinný to oznámiť bezodkladne Obvodnému úradu životného prostredia v Bratislave (ďalej len „obvodný úrad“), hlavnému mestu a príslušnej mestskej časti,10a) kde sa nehnuteľnosť nachádza. 
(6) Stavebník v kolaudačnom konaní požiada hlavé mesto o vyjadrenie k nakladaniu s odpadmi zo stavebnej činnosti.

§ 6
Povinnosti správcu nehnuteľnosti a podnikateľa
(1) Správca nehnuteľnosti je povinný:
a)	požiadať hlavné mesto o dostatočný počet kontajnerov alebo zberných nádob na vytriedené zložky a na zmesový komunálny odpad zodpovedajúcich systému zberu alebo ich prenájom u oprávnenej osoby,
b)	zrušené 
c)	poskytnúť pravdivé a úplné informácie súvisiace s nakladaním s komunálnymi a drobnými stavebnými odpadmi na výzvu kontrolných orgánov uvedených v § 8 tohto nariadenia s uvedením a  zdôvodnením spôsobu využitia, prípadne zneškodnenia komunálneho odpadu a s účtovným dokladom o prevzatí komunálneho odpadu oprávnenou osobou,
d)	umožniť vstup k stanovišťu za účelom vyprázdňovania zberných nádob, kontajnerov, 
a)	vykonať nápravu uloženú kontrolným orgánom podľa § 8 tohto nariadenia.
(2) Podnikateľ okrem povinností podľa odseku 1 je povinný nakladať s nebezpečným odpadom z občianskej a technickej vybavenosti, ktorý vzniká pri jeho činnosti podľa osobitného predpisu.15)
(3) Podnikateľ je povinný podľa charakteru poskytovaných služieb a tovarov, s ktorými podniká
a)	zapojiť sa do systému zberu a zabezpečiť zber odpadu od fyzickej osoby, jeho odvoz a zhodnotenie, ak nie je možné zhodnotenie,15a)  zabezpečiť zneškodnenie spáliteľného odpadu v spaľovni na komunálny odpad,
b)	poskytnúť hlavnému mestu informácie potrebné na vypracovanie a aktualizáciu Programu odpadového hospodárstva komunálneho odpadu a drobných stavebných odpadov hlavného mesta,
c)	zosúladiť činnosť, pri ktorej vznikajú jednotlivé zložky z komunálneho odpadu podľa § 2 ods. 7 s Programom odpadového hospodárstva komunálneho odpadu a drobných stavebných odpadov hlavného mesta a harmonogramom separovaného zberu.

§ 7
Podmienky uzatvorenia zmluvy s oprávnenou osobou 
(1) Rozsah zmluvných podmienok uzatvárania zmluvy s oprávnenou osobou:
a)	poskytnúť s hlavným mestom dohodnutý počet kontajnerov, prípadne zberných nádob zodpovedajúcich systému zberu v zmysle tohto nariadenia a zabezpečiť ich označenie a priebežnú údržbu; v prípade kontajnerov a zberných nádob na zmesový komunálny odpad aj ich dezinfekciu,
b)	rozmiestniť kontajnery a zberné nádoby podľa § 3 ods. 2 písm. a) tohto nariadenia,
c)	premiestňovať kontajnery a zberné nádoby zo stanovišťa a späť len na čas potrebný na ich vyprázdnenie, dezinfekciu, údržbu alebo výmenu,
d)	bezodkladne odstrániť odpad zo stanovišťa, rozptýlený na verejných priestranstvách a znečistenie, ktoré vzniklo pri manipulácii s kontajnermi, zbernými nádobami a odpadkovými košmi pri ich vyprázdňovaní, dezinfekcii, údržbe alebo výmene,
e)	dodržiavať dohodnutý interval odvozu i v prípade, že nádoba nie je plná,
f)	zabezpečiť dezinfekciu kontajnerov a zberných nádob na zmesový komunálny odpad,
g)	zabezpečiť odvoz a zneškodnenie objemného odpadu a drobných stavebných odpadov podľa harmonogramu separovaného zberu, 
h)	prepravovať a zneškodňovať kal zo septikov podľa osobitných predpisov,16)
i)	pri zbere a odvoze postupovať tak, aby nedošlo k ohrozeniu zdravia ľudí a ku škodám na životnom prostredí a majetku,
j)	zabezpečiť náhradný odvoz najneskôr nasledujúci deň v prípade neuskutočnenia odvozu v dôsledku havarijného stavu alebo z dôvodu na strane oprávnenej osoby; v takom prípade odstráni aj znečistenie stanovišťa a okolia do vzdialenosti 5 m vo všetkých smeroch, ktoré vzniklo z dôvodu neuskutočnenia odvozu,
k)	zaraďovať jednotlivé zložky komunálneho odpadu, s ktorými nakladá, podľa osobitného predpisu,17) viesť a uchovávať evidenciu o množstve prijatých zložiek komunálneho odpadu, spôsobe zhodnotenia, prípadne zneškodnenia odpadu, s ktorým nakladá, podľa mestských častí a zasielať vyplnené hlásenie o vzniku odpadu a nakladaní s ním do piateho dňa mesiaca nasledujúceho po uplynutí kalendárneho štvrťroka a vyplnený ročný výkaz o komunálnom odpade z obcí podľa osobitných predpisov18) ročne k 10. januáru za predchádzajúci kalendárny rok hlavnému mestu,
l)	zosúladiť harmonogram separovaného zberu s mestskými časťami hlavného mesta, v prípade nesúladu upresní harmonogram separovaného zberu hlavné mesto,
m)	v dňoch odvozu odstrániť znečistenie na stanovišti a v okolí do vzdialenosti 3 m vo všetkých smeroch, bez ohľadu na to, ako k znečisteniu došlo.
(2) Oprávnená osoba je povinná zosúladiť činnosť s Programom odpadového hospodárstva komunálneho odpadu a drobných stavebných odpadov hlavného mesta a prednostne zabezpečiť materiálové zhodnotenie vytriedených zložiek komunálneho odpadu a zneškodnenie zmesového komunálneho odpadu v spaľovni na komunálny odpad. V prípade, že zložky komunálneho odpadu preukázateľne nemôžu byť z určitých dôvodov materiálovo zhodnotené alebo zneškodnené v spaľovni na komunálny odpad, musí byť odpad zneškodnený iným spôsobom v súlade s osobitným predpisom.19) 

§ 8
Kontrola
Kontrolu dodržiavania tohto nariadenia vykonáva Mestská polícia hlavného mesta Slovenskej republiky Bratislavy, poverení zamestnanci hlavného mesta Slovenskej republiky Bratislavy a po dohode so starostom mestskej časti hlavného mesta aj ním určení zamestnanci mestskej časti hlavného mesta. 

§ 9
Sankcie
(1) Priestupku sa dopustí ten, kto
a)	uloží komunálne odpady alebo ich oddelené zložky a drobné stavebné odpady na účely ich zberu na iné miesto ako miesto určené hlavným mestom a do zberných nádob nezodpovedajúcich systému zberu komunálnych odpadov v hlavnom meste,
b)	zneškodní odpad alebo zhodnotí odpad v rozpore s týmto nariadením, 
c)	nesplní oznamovaciu povinnosť podľa zákona,20)
d)	neposkytne hlavným mestom požadované pravdivé a úplné informácie súvisiace s nakladaním s komunálnymi odpadmi alebo drobnými stavebnými odpadmi na území hlavného mesta.
(2) Za priestupok podľa odseku 1 môže primátor hlavného mesta uložiť pokutu do 5 000 Sk.
(3) Ak došlo k porušeniu povinností uvedených v osobitnom predpise,21) použijú sa sankcie podľa tohto predpisu.
(4) Výnosy z pokút uložených za priestupky podľa tohto nariadenia sú príjmami hlavného mesta.

§ 10
Prechodné ustanovenie
Správca nehnuteľnosti a podnikateľ, nevyužívajúci doposiaľ systém zberu na území hlavného mesta, je povinný prihlásiť sa na magistráte najneskôr do 1 mesiaca od nadobudnutia účinnosti tohto nariadenia, za účelom poskytnutia zbernej nádoby, kontajnera a zabezpečenia odvozu, zhodnotenia alebo zneškodnenia komunálneho odpadu.

§ 11
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 4/1995 o nakladaní s komunálnym odpadom na území hlavného mesta Slovenskej republiky Bratislavy.

§ 12
Účinnosť
Toto nariadenie nadobúda účinnosť 1. januára 2002.
Všeobecne záväzné nariadenie č. 3/2002 nadobudlo účinnosť 1. apríla 2002.
Nález Ústavného súdu Slovenskej republiky č. 86/2003 Z. z. bol vyhlásený 12. marca 2003.
Všeobecne záväzné nariadenie č. 5/2004 nadobudlo účinnosť 1. júla 2004.

Ing. Andrej Ďurkovský
primátor